b'\n_START_ARTICLE_\nBiserica de lemn din Lunc\xc8\x99oara, Hunedoara\n_START_PARAGRAPH_\nBiserica de lemn din Lunc\xc8\x99oara, comuna Vor\xc8\x9ba, jude\xc8\x9bul Hunedoara a fost ridicat\xc4\x83 la \xc3\xaenceputul secolului al XVIII-lea. Are hramul \xe2\x80\x9eSfin\xc8\x9bii Arhangheli Mihail \xc8\x99i Gavriil\xe2\x80\x9d. \xc3\x8en ciuda vechimii sale \xc8\x99i a m\xc4\x83iestriei lucrului \xc3\xaen lemn biserica nu se afl\xc4\x83 pe noua list\xc4\x83 a monumentelor istorice.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nBiserica satului Lunc\xc8\x99oara, \xc3\xaenchinat\xc4\x83 \xe2\x80\x9eSfin\xc8\x9bilor Arhangheli Mihail \xc8\x99i Gavriil\xe2\x80\x9d, de\xc8\x99i ne\xc3\xaenregistrat\xc4\x83 de comisiile de catagrafiere ale timpului \xc8\x99i nici de harta iosefin\xc4\x83 a Transilvaniei (1769-1773) doar conscrip\xc8\x9bia din anii 1829-1831 \xc3\xaei atest\xc4\x83 existen\xc8\x9ba, a fost ridicat\xc4\x83 la \xc3\xaenceputul secolului al XVIII-lea. Din punct de vedere planimetric, edificiul se \xc3\xaenscrie \xc3\xaen categoria ctitoriilor dreptunghiulare de lemn de propor\xc8\x9bii modeste, cu absida nedecro\xc8\x99at\xc4\x83, poligonal\xc4\x83, cu trei laturi. Un farmec aparte \xc3\xaei confer\xc4\x83 turnul-clopotni\xc8\x9b\xc4\x83 solid, cu foi\xc8\x99or deschis pe arcade \xc8\x99i coif \xc3\xaenalt \xc3\xaenvelit \xc3\xaen tabl\xc4\x83, \xc3\xaen\xc4\x83l\xc8\x9bat deasupra pronaosului t\xc4\x83v\xc4\x83nit. La acoperi\xc8\x99ul propriu-zis s-a folosit \xc8\x9bigla. Multiplele renov\xc4\x83ri survenite \xc3\xaen timp au modificat substan\xc8\x9bial \xc3\xaenf\xc4\x83\xc8\x9bi\xc8\x99area originar\xc4\x83 a l\xc4\x83ca\xc8\x99ului, cea din anul 1802 fiind \xc3\xaentr-at\xc3\xa2t de radical\xc4\x83, \xc3\xaenc\xc3\xa2t comisia Dosa (1805) a consemnat-o ca rectitorire._NEWLINE_Acestui \xc8\x99antier sau altora li se datoreaz\xc4\x83  apari\xc8\x9bia pridvorului \xc3\xaenchis, sudic \xc8\x99i tencuirea suprafe\xc8\x9bei exterioare a b\xc3\xa2rnelor; ultima repara\xc8\x9bie s-a desf\xc4\x83\xc8\x99urat \xc3\xaen anul 2004. Eventualele fragmente picturale mai vechi au fost definitiv ascunse privirilor sub colile de carton ata\xc8\x99ate \xc3\xaen urm\xc4\x83 cu c\xc3\xa2teva decenii. Icoanele \xc3\xaemp\xc4\x83r\xc4\x83te\xc8\x99ti, executate \xc3\xaen anul 1805, au fost supuse \xc8\x99i ele unor interven\xc8\x9bii de re\xc3\xaennoire.'